CELEX: 32022D0081
Language: fi
Date: 2022-01-18 00:00:00
Title: Neuvoston täytäntöönpanopäätös (EU) 2022/81, annettu 18 päivänä tammikuuta 2022, luvan antamisesta Latvian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista annetun täytäntöönpanopäätöksen 2009/1008/EU muuttamisesta

20.1.2022   
               
               
                  FI
               
               
                  Euroopan unionin virallinen lehti
               
               
                  L 13/49
               
            
         NEUVOSTON TÄYTÄNTÖÖNPANOPÄÄTÖS (EU) 2022/81,
         annettu 18 päivänä tammikuuta 2022,
         luvan antamisesta Latvian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista annetun täytäntöönpanopäätöksen 2009/1008/EU muuttamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Neuvoston päätöksellä 2006/42/EY (2) annettiin Latvialle lupa soveltaa direktiivin 77/388/ETY (3) 21 artiklan 1 kohdan a alakohdasta poikkeavaa erityistoimenpidettä vastaanottajan nimeämiseksi arvonlisäverovelvolliseksi sahatavaraa tai siihen liittyviä palveluita toimitettaessa 31 päivään joulukuuta 2009 saakka. Poiketen siitä, mitä direktiivin 2006/112/EY 193 artiklassa säädetään, Latvialle annettiin neuvoston täytäntöönpanopäätöksellä 2009/1008/EU (4) lupa nimetä edelleen sahatavaran tai siihen liittyvien palveluiden vastaanottaja velvolliseksi maksamaan arvonlisävero (alv) sahatavaraa koskevien liiketoimien yhteydessä 31 päivään joulukuuta 2012 saakka, jäljempänä ’erityistoimenpide’. Kyseisen luvan voimassaoloaikaa on sen jälkeen jatkettu useita kertoja, ja sen voimassaolon on määrä päättyä 31 päivänä joulukuuta 2021 (5).
                  
               
                     (2)
                  
                  
                     Latvia on pyytänyt kirjeessä, jonka komissio on kirjannut vastaanotetuksi 4 päivänä huhtikuuta 2021, lupaa soveltaa edelleen erityistoimenpidettä. Latvia toimitti kirjeen mukana kertomuksen kyseisen toimenpiteen soveltamisesta.
                  
               
                     (3)
                  
                  
                     Komissio antoi direktiivin 2006/112/EY 395 artiklan 2 kohdan toisen alakohdan mukaisesti Latvian esittämän pyynnön tiedoksi muille jäsenvaltioille 9 päivänä elokuuta 2021 päivätyllä kirjeellä ja Espanjalle 10 päivänä elokuuta 2021 päivätyllä kirjeellä. Komissio antoi 10 päivänä elokuuta 2021 päivätyllä kirjeellä Latvialle tiedon siitä, että sillä oli kaikki pyynnön arviointia varten tarvittavat tiedot.
                  
               
                     (4)
                  
                  
                     Latvian mukaan sahatavaramarkkinat, jotka ovat yksi sen talouden tärkeimmistä aloista, ovat erityisen alttiit alv-petoksille, koska niitä hallitsee suuri määrä pieniä paikallisia toimijoita ja yksittäisiä tavarantoimittajia. Markkinoiden ja niillä toimivien yritysten luonteen takia alalla esiintyy alv-veropetoksia, joita Latvian veroviranomaisten on ollut vaikeaa valvoa. Kyseisten väärinkäytösten torjumiseksi Latvian veroviranomaiset ovat ottaneet käyttöön käännetyn verovelvollisuuden mekanismin sahatavaraliiketoimien alv:n maksussa, mikä Latvian toimittaman kertomuksen mukaan on osoittautunut erittäin tehokkaaksi ja vähentänyt merkittävästi petoksia kyseisillä markkinoilla.
                  
               
                     (5)
                  
                  
                     Poikkeavat erityistoimenpiteet myönnetään yleensä rajoitetuksi ajaksi, jotta voidaan arvioida, onko erityistoimenpide aiheellinen ja tehokas. Poikkeavilla erityistoimenpiteillä annetaan jäsenvaltioille aikaa ottaa kansallisella tasolla käyttöön muita tavanomaisia toimenpiteitä, jotta materiaalien liikkeitä, alv:n maksamista ja verovelvollisia koskevien velvollisuuksien noudattamista voidaan valvoa, ja näillä tavanomaisilla toimenpiteillä olisi vastattava kuhunkin ongelmaan ennen erityistoimenpiteen voimassaolon päättymistä, jolloin erityistoimenpidettä ei enää tarvitse jatkaa. Käännetyn verovelvollisuusmenettelyn käytön mahdollistava poikkeus myönnetään vain poikkeuksellisesti tietyille aloille, joilla esiintyy petoksia, ja vasta viimeisenä keinona. Latvian olisi näin ollen ennen tämän täytäntöönpanopäätöksen mukaisen erityistoimenpiteen voimassaolon päättymistä toteutettava muita tavanomaisia toimenpiteitä alv-petosten torjumiseksi ja estämiseksi sahatavaramarkkinoilla, jotta erityistoimenpidettä ei enää tarvitsisi jatkaa.
                  
               
                     (6)
                  
                  
                     Latvialle olisi sen vuoksi annettava lupa soveltaa erityistoimenpidettä vain 31 päivään joulukuuta 2024.
                  
               
                     (7)
                  
                  
                     Haitallisten vaikutusten välttämiseksi Latvialle olisi annettava mahdollisuus soveltaa erityistoimenpidettä keskeytyksettä. Pyydetty lupa olisi sen vuoksi myönnettävä 1 päivästä tammikuuta 2022 alkaen, jotta täytäntöönpanopäätöksessä 2009/1008/EU aiemmin säädetyt järjestelyt voivat jatkua saumattomasti.
                  
               
                     (8)
                  
                  
                     Erityistoimenpide ei vaikuta kielteisesti alv:stä kertyviin unionin omiin varoihin.
                  
               
                     (9)
                  
                  
                     Sen vuoksi täytäntöönpanopäätös 2009/1008/EU olisi muutettava tämän mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan täytäntöönpanopäätöksen 2009/1008/EU 2 artikla seuraavasti:
            
               
                  ”2 artikla
                  Tätä päätöstä sovelletaan 31 päivään joulukuuta 2024.”
               
            
         
         
            2 artikla
            Tämä päätös tulee voimaan päivänä, jona se annetaan tiedoksi.
         
         
            3 artikla
            Tämä päätös on osoitettu Latvian tasavallalle.
         
         
            Tehty Brysselissä 18 päivänä tammikuuta 2022.
            
               
                  Neuvoston puolesta
               
               
                  Puheenjohtaja
               
               B. LE MAIRE
            
         
         
            (1)  EUVL L 347, 11.12.2006, s. 1.
         
            (2)  Neuvoston päätös 2006/42/EY, tehty 24 päivänä tammikuuta 2006, luvan antamisesta Latvialle jatkaa jäsenvaltioiden liikevaihtoverolainsäädännön yhdenmukaistamisesta annetun kuudennen neuvoston direktiivin 77/388/ETY 21 artiklasta poikkeavan toimenpiteen soveltamista (EUVL L 25, 28.1.2006, s. 31).
         
            (3)  Kuudes neuvoston direktiivi 77/388/ETY, annettu 17 päivänä toukokuuta 1977, jäsenvaltioiden liikevaihtoverolainsäädännön yhdenmukaistamisesta – yhteinen arvonlisäverojärjestelmä: yhdenmukainen määräytymisperuste (EYVL L 145, 13.6.1977, s. 1).
         
            (4)  Neuvoston täytäntöönpanopäätös 2009/1008/EU, annettu 7 päivänä joulukuuta 2009, luvan antamisesta Latvian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista (EUVL L 347, 24.12.2009, s. 30).
         
            (5)  Neuvoston täytäntöönpanopäätös (EU) 2018/2006, annettu 11 päivänä joulukuuta 2018, luvan antamisesta Latvian tasavallalle jatkaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavan toimenpiteen soveltamista annetun täytäntöönpanopäätöksen 2009/1008/EU muuttamisesta (EUVL L 322, 18.12.2018, s. 20).